Covid-19: Meer oor SA se "nuwe normaal" tydens vlak 1 - Solidariteit WêreldSolidariteit Wêreld
Tuis › Nuuskantoor › Covid-19: Meer oor SA se "nuwe normaal" tydens vlak 1
Die president van Suid-Afrika, Cyril Ramaphosa, het Woensdag aangekondig dat die land om middernag vanaf Sondag, 20 September 2020 na vlak 1 van die nasionale inperking sal beweeg. President Ramaphosa se aankondiging is tydens 'n regstreekse uitsending bekend gemaak.
Die besluit het die gemoedere van Suid-Afrikaners effe verlig en 'n mate van opgewondenheid is geskep nadat die kabinet − in oorlegpleging met provinsiale en plaaslike regeringsverteenwoordigers en op advies van wetenskaplikes en samesprekings met verskillende belanghebbendes − besluit het dat Suid-Afrika gereed is om na vlak 1 van die nasionale inperking te beweeg.
Volgens president Ramaphosa het die land die "storm deurstaan" in sy stryd teen die koronavirus. Hy het genoem dat data 'n duidelike afwaartse neiging in die getalle van die land se Covid-19-gevalle toon.
Hy waarsku egter dat die land steeds in 'n dodelike pandemie vasgevang is en dat die belangrikste taak is om te verseker dat Suid-Afrika nie deur 'n tweede golf van Covid-19-infeksies getref word soos wat met ander lande die geval was nie.
Volgens Ramaphosa sal die regering meer mense toets en ook toetsing uitbrei om meer kategorieë van mense in te sluit. Hy het ook genoem dat die regering van plan is om hul vermoë om mense op te spoor wat in kontak met bevestigde Covid-19-gevalle was, gaan opskerp.
Ramaphosa doen 'n beroep op alle Suid-Afrikaners wat 'n slimfoon besit om die COVID Alert SA-toepassing af te laai. Die toepassing sal mense in kennis stel indien hulle die afgelope 14 dae met enige bevestigde Covid-19-gevalle in kontak was.
"Die toepassing is anoniem en samel geen persoonlike inligting in nie. Jou ligging en beweging word ook nie op die toepassing geberg nie en dit is dus veilig om te gebruik." – President Cyril Ramaphosa.
Ramaphosa het gesê dat Suid-Afrika ook aan 'n inisiatief van die Wêreldgesondheidorganisasie deelneem om die toegang tot en verspreiding van 'n koronavirus-entstof teen laer koste te verseker. Plaaslike kundiges werk ook aan die ontwikkeling van 'n entstof.
Die nasionale ramptoestand is egter steeds geldig nadat die kabinet dit verlede week tot 15 Oktober verleng het.
Die volgende regulasies is tydens vlak 1 van die nasionale inperking geldig:
Vanaf 1 Oktober sal die regering beperkings op internasionale reise vir sake- en ontspanning geleidelik verlig, maar dit is aan beperkings onderhewig. 'n Lys van toegelate lande sal later gepubliseer word en is op die jongste wetenskaplike data gebaseer.
Internasionale reise word slegs deur die hoofgrenshawens of deur lughawens OR Tambo Internasionaal, Kaapstad Internasionaal of King Shaka Internasionaal toegelaat.
Reisigers sal 'n koronavirussertifikaat moet lewer wat aandui dan hulle negatief getoets is, of hulle sal op hulle eie koste in kwarantyn geplaas word. Die bewys mag nie ouer as 72 uur wees nie.
Alle reisigers sal die Covid-19-waarskuwingtoepassing (COVID Alert SA) op hulle slimfone moet installeer.
Suid-Afrika se ambassades sal weer vir visumaansoeke oopmaak en alle langtermyn-visumaansoeke sal weer geldig wees.
Byeenkomste sal toegelaat word solank die aantal mense nie meer as 50% van die kapasiteit van 'n lokaal oorskry nie (tot 'n maksimum van 250 mense vir binnehuise byeenkomste en 500 mense vir buitenshuise byeenkomste).
Die maksimum kapasiteit by begrafnisse is tot 100 mense verhoog.
Nagwake is steeds verbode.
Gimnasiums en ontspanningsgeriewe mag tot 50% van hul totale kapasiteit vol wees.
Die aandklokreël is tussen 00h00 en 04h00 van toepassing.
Alkohol vir tuisverbruik kan van Maandag tot Vrydag tussen 09:00 en 17:00 verkoop word.
Alkoholverbruik sal op die perseel toegelaat word onderhewig aan die aandklokreël wees.
Meer regeringsfasiliteite sal na normaal terugkeer.
Alle gesondheidsprotokolle bly van krag, soos die behoud van sosiale afstand, die dra van maskers en ook die gebruik van handreinigers.
Ramaphosa het gesê dat dit die "nuwe normaal" sal wees en dat daar gedurende die volgende paar dae hersiene beperkings in die staatskoerant gepubliseer sal word wat meer duidelikheid sal bied.